  Анжелика Тихонова корреспондент Ижкарысь Йӧскалык лыдӟетъюртын (Ломоносов нимо урам, 9-тӥ юрт) 21-тӥ южтолэзе 10 часын ляб адӟисьёслы «Ижкар театральной» изданиен тодматон ортчоз. Ужрад Россиын ялэм Театрлэн арезлы сӥземын луоз, ивортэ Йӧскалык лыдӟетъюртлэн пресс-службаез. Изданиез Удмуртиысь Йӧскалык лыдӟетъюртысь адӟисьтэм но ляб адӟись калыклы лыдӟетъюртлэсь ужзэ радъянъя улосвыл центрысь ӧнерчиос дасязы. Отчы Ижкарысь ньыль театръёс сярысь ивор пыриз: Удмуртиысь Йӧскалык театр сярысь, Удмуртиысь Мунё театр сярысь, Удмуртиысь Драмая ӟуч театр сярысь но Удмуртиысь П.И. Чайковский нимо операя но балетъя театр сярысь. Книга бадӟым шрифтъем, рельефно-точечной но куараё форматэн быдэстэмын, со сяна театръёслэн плоскопечатной но графической амалэн поттэм суредъёсынызы ватсамын. Книгаен тодматон улсын Удмуртиысь Мунё театрлэн 3D-моделез возьматэмын луоз. Со ляб адӟисьёслы юртлэн вылтусыныз киын исаса умойгес тодматскыны юрттон понна лэсьтэмын.  Тегъёс: Ижкар Удмуртия Мерлык книгаос Йӧскалыклыдӟетъюрт  